Մերոնք «տեղն են դրել» Երևանի ավագանու ՀՀԿ-ական անդամին, սակայն իրենց ոճով չենք կարող պատասխանել, որովհետև մենք կիրթ ենք. Էդմոն Մարուքյան - Լուրեր Հայաստանից - Թերթ.am
Մերոնք «տեղն են դրել» Երևանի ավագանու ՀՀԿ-ական անդամին, սակայն իրենց ոճով չենք կարող պատասխանել, որովհետև մենք կիրթ ենք. Էդմոն Մարուքյան
17:27 • 12.09.17
Երևանի ավագանում տեղի ունեցած այսօրվա միջադեպը դատապարտելի է: Լրագրողների հետ զրույցում ասաց ԱԺ «Ելք» խմբակցության պատգամավոր Էդմոն Մարուքյանը՝ խոսելով ավագանու այսօրվա նիստում գրանցված միջադեպի մասին, երբ Երևանի ավագանու «Հանրապետական կուսակցություն» խմբակցության անդամ, «Ծիտ» մականունով հայտնի Արմեն Սահակյանը «Ելք» խմբակցության անդամ Անահիտ Բախշյանին դիմել էր «Անո, պարոն Բախշյան» արտահայտությամբ։
Դրանից հետո «Ելք» անդամ Ալեն Սիմոնյանն էլ սաստել է նրան՝ ասելով. «Լսի, Ծիտ, այ տղա չի քո համար», իսկ Սահակյանը հակադարձել էր. «Ծիտը քեռիդ ա։ Ձենդ իջացրու, արա»:
Էդմոն Մարուքյանն ասաց, որ ավագանու «Ելք» խմբակցության անդամները «ինչպես հարկն է՝ նրանց տեղն են դրել»:
«Բայց ոճով, որով իրենց պահում էին իշխանության ներկայացուցիչները, մերոնք չեն կարող տեղը դնել, որովհետև ցինիկ մարդիկ են, իսկ մենք կիրթ ենք ու քաղաքակիրթ: Սա է մեր տարբերությունը»,-ասաց Է. Մարուքյանը:
Պատգամավորի խոսքով՝ ՀՀԿ-ականները պետք է իրենց կարգի հրավիրեն, հակառակ դեպքում դա շատ վատ հետևանքներ կարող է ունենալ:
«Ո՞ւմ են բերել՝ Երևանի ավագանու անդամ դարձրել... Մարդիկ խառնել են, չգիտեն՝ ինչ ու որտեղ գործ ունեն: Դատապարտում եմ այդ լկտի պահվածքը, ավագանու որևէ անդամ չի կարող իրեն այդ ձևով պահել, տարեց կնոջ մասին այդպես խոսել, առհասարակ՝ որևէ մեկի մասին այդպես խոսել»,- ասաց Էդմոն Մարուքյանը:
Պատգամավորն ասաց, որ ավագանու ՀՀԿ-ական անդամներն անգամ «չարժեն, որ խորհրդարանից պատասխանենք իրենց»: